**Lokal forskrift om elevpermisjon i Melhus kommune fra 01.08.24**

Fastsatt av kommunestyret i Melhus kommune dato 21.05.2024 med hjemmel i lov 9.juni 2023 nr. 30 om grunnskolen og den videregående opplæringa (opplæringsloven) § 2-2.

*§ 1 Formål og virkeområde*

Elever har rett og plikt til grunnskoleopplæring, jf. opplæringsloven § 2-2.

Denne forskriften gir informasjon om når en elev kan få permisjon fra skolen.

Forskriften gjelder for alle elever ved alle grunnskolene i Melhus kommune.

*§ 2 Elevpermisjon*

Når det er forsvarlig, kan skolen etter søknad fra foreldrene gi en elev fri i inntil to uker.

Når foreldre søker om permisjon fra skolen for en elev skal skolen vurdere om hver enkelt permisjon er forsvarlig.

Skolene kan for eksempel innvilge permisjon for deltakelse kjøreopplæring ved trafikkskole, politisk arbeid og deltakelse på kultur-/idrettsarrangement.

Det gis ikke permisjon i perioder med forberedelser og gjennomføring av:

- Første uke etter skolestart

- Nasjonale prøver

- Statlige kartleggingsprøver

- Eksamener

- Prøver og vurderingssituasjoner som er terminfestet

Forsvarligheten vurderes individuelt og gjøres med grunnlag i faglig-pedagogisk kunnskap og erfaring. Det legges vekt på om foreldrene sørger for at eleven får den opplæringa som må til for å kunne følge undervisningen på skolen etter permisjonen. Vurderingen er opp til skolen og er en skjønnsmessig vurdering.

En permisjon avkorter retten for eleven til grunnskoleopplæring tilsvarende.

En elev som hører til ett annet trossamfunn enn Den norske kirke, har rett til permisjon fra skolen de dagene trossamfunnet har helligdag. Forutsetningen for dette er at foreldrene sørger for den opplæring som må til for at eleven skal kunne følge med i opplæringa på skolen etter fraværet.

*§ 3 Saksbehandling*

Foreldrene søker skolen om permisjon i så god tid som mulig og begrunner hvorfor eleven bes fri.

Kontaktlærer kan innvilge permisjon på inntil tre dager der det er forsvarlig. Det fattes ikke vedtak.

Skolen, ved rektor, vurderer forsvarligheten i permisjon etter dialog med kontaktlærer for permisjoner som varer ut over tre dager.

Skolen fatter vedtak med begrunnelse for innvilgelse/avslag. Vedtaket er et enkeltvedtak med klagerett. Vedtaket fattes av rektor.

*§ 4 Iverksetting*

Denne forskriften trer i kraft 1.august 2024.